钦定古今图书集成/方舆汇编/职方典/第1197卷 > 《荆州牧箴》汉·扬雄
## 钦定古今图书集成/方舆汇编/职方典/第1197卷 > 《荆州牧箴》汉·扬雄

杳杳巫山，在荆之阳。江汉朝宗，其流汤汤。夏君遭鸿，
荆衡是调。云梦涂泥，包匦菁茅。金玉砥砺，象齿元龟。
贡篚百物，世世以饶。战战栗栗，至桀荒溢。曰：“我在帝
位，若天有日。不顺庶国，孰敢予夺。”亦有成汤，果秉其
钺。放之南巢，号之以桀。南巢茫茫，包楚与荆。风栗以
悍，气锐以刚。有道后服，无道先强。世虽安平，无敢逸
豫。牧臣司荆，敢告执御。